**บทคัดย่องานอนามัยแม่และเด็ก**

**การเปลี่ยนสถานที่ส่งตรวจคัดกรองทารกกลุ่มอาการดาวน์ในหญิงตั้งครรภ์ทุกกลุ่มอายุ**

ตามที่กระทรวงสาธารณสุข มีนโยบายในการป้องกันการเกิดทารกกลุ่มอาการดาวน์ตั้งแต่ ปี พ.ศ. ๒๕๕๘ และตามประกาศคณะกรรมการหลักประกันสุขภาพแห่งชาติ เรื่อง ประเภทและขอบเขตของบริการสาธารณสุข ฉบับที่ ๑๐ พ.ศ. ๒๕๕๙ ได้กำหนดสิทธิประโยชน์การตรวจคัดกรองกลุ่มอาการดาวน์ในหญิงตั้งครรภ์ และการประชุมคณะกรรมการหลักประกันสุขภาพแห่งชาติ ครั้งที่ ๑/๒๕๖๓ เมื่อวันที่ ๖ มกราคม ๒๕๖๓ ได้มีมติเห็นชอบให้ดำเนินการตรวจคัดกรองการเกิดทารกกลุ่มอาการดาวน์ในหญิงตั้งครรภ์ทุกกลุ่มอายุ ปีงบประมาณ ๒๕๖๔ โดยเริ่มดำเนินการในวันที่ ๑ ตุลาคม ๒๕๖๓ เป็นต้นไป และจังหวัดเพชรบูรณ์ได้ดำเนินการส่งตัวอย่างวิเคราะห์ด้วยวิธี Quadruple test และส่งตัวอย่างไปที่ศูนย์วิทยาศาสตร์การแพทย์ที่ ๓ นครสวรรค์ การได้รับผลการยืนยันเกินระยะเวลา ๗ วัน ส่งผลให้การวางแผนการดูแลหญิงตั้งครรภ์ล่าช้า และจากการประชุมคณะกรรมการอนามัยแม่และเด็กจังหวัดเพชรบูรณ์ (MCH Board) เมื่อวันที่ ๒๔ มีนาคม ๒๕๖๔ ที่ประชุมมีมติเปลี่ยนหน่วยรับตัวอย่างวิเคราะห์ด้วยวิธี Quadruple test จากศูนย์วิทยาศาสตร์การแพทย์ที่ ๓ นครสวรรค์ เป็นศูนย์อนามัยที่ ๓ นครสวรรค์ ตั้งแต่วันที่ ๑ มิถุนายน ๒๕๖๔ เป็นต้นไป เพื่อผลลัพธ์การดำเนินงานป้องกันและควบคุมการเกิดทารกกลุ่มอาการดาวน์ในหญิงตั้งครรภ์ และการวางแผนการดูแลหญิงตั้งครรภ์ในความดูแลตามมาตรฐานงานอนามัยแม่และเด็กต่อไป โดยศูนย์อนามัยที่ ๓ นครสวรรค์ จะให้บริการรับสิ่งส่งตรวจในพื้นที่จังหวัดเพชรบูรณ์ ๓ จุด ได้แก่ โรงพยาบาลเพชรบูรณ์ โรงพยาบาลวิเชียรบุรี และโรงพยาบาลหล่มสัก อีกทั้งโรงพยาบาลที่ส่งตัวอย่างตรวจที่ ศูนย์อนามัยที่ ๓ นครสวรรค์จะได้รับเงินค่าขนส่งกลับคืนมายังโรงพยาบาลรายละ ๑๐๐ บาท ทั้งนี้โดยให้โรงพยาบาลทำหนังสือราชการเพื่อขอรับเงินค่าขนส่งคืน

ในการนี้ สำนักงานสาธารณสุขจังหวัดเพชรบูรณ์ ได้ทำหนังสือแจ้งความประสงค์ เปลี่ยนหน่วยรับตัวอย่างวิเคราะห์ด้วยวิธี Quadruple test จากศูนย์วิทยาศาสตร์การแพทย์ที่ ๓ นครสวรรค์ เป็นศูนย์อนามัยที่ ๓ นครสวรรค์ ตั้งแต่วันที่ ๑ มิถุนายน ๒๕๖๔ ไปยังสำนักงานเขตสุขภาพที่ ๒ หนังสือเลขที่ พช๐๐๓๒.๐๐๓/๒๒๖๕ ลงวันที่ ๒๗ เมษายน ๒๕๖๔ หนังสือถึงศูนย์อนามัยที่ ๓ นครสวรรค์ เลขที่ พช ๐๐๓๒.๐๐๓/๒๕๑๙ ลงวันที่ ๑๑ พฤษภาคม ๒๕๖๔ หนังสือถึงศูนย์วิทยาศาสตร์การแพทย์ที่ ๓ นครสวรรค์ เลขที่ พช๐๐๓๒.๐๐๓/๒๘๑๓ ลงวันที่ ๒๕ พฤษภาคม ๒๕๖๔ เรียบร้อยแล้ว จึงขอความร่วมมือให้โรงพยาบาลทุกแห่งดำเนินการตามแนวทาง ที่กำหนด